<classify> Kwa mujibu wa Shirikisho la Soka Tanzania TFF, baada ya kuwasili juzi katika eneo la Kartepe, timu ilifanya mazoezi jioni kwa takribani saa moja na nusu, kuanzia saa moja jioni mpaka saa tatu kasoro usiku ambapo jana na leo itafanya mazoezi asubuhi na jioni.Kocha Mkuu wa Taifa Stars, Charles Mkwasa alisema huduma na vifaa vilivyopo katika hoteli waliyofikia viwanja, gym wanavyotumia kwa ajili ya mazoezi ni vizuri, hivyo ratiba yake ya mazoezi inakwenda kama alivyopanga katika maandalizi ya wiki moja ya kuajiandaa na mchezo dhidi ya Nigeria.Taifa Stars inatarajiwa kucheza mchezo wa kirafiki wa mazoezi na timu ya Taifa ya Libya keshokutwa ambao Mkwasa atatumia nafasi hiyo kupima kikosi chake baada ya kuwa wamefanya mazoezi kwa siku nne Uturuki.Kikosi cha wachezaji 21 chini ya Mkwasa na msaidizi wake Hemed Morocco, Kocha wa Makipa Peter Manyika na Mshauri wa benchi la ufundi Abdallah Kibadeni wanaendelea kuwanoa vijana vilivyo kwa ajili ya mchezo dhidi ya Nigeria utakaochezwa Septemba 5, mwaka huu kuwania kufuzu fainali za Afrika Afcon 2017.Wachezaji waliopo kambini nchini Uturuki ni makipa Ally Mustafa, Said Mohamed, walinzi Juma Abdul, Shomari Kapombe, Haji Mwinyi, Mohamed Hussein, Hassan Isihaka, Abdi Banda, Kelvin Yondani na nahodha Nadir Haroub.Viungo ni Frank Domayo, Himid Mao, Mudathir Yahya, Salum Telela, Said Ndemla na washambuliaji ni Simon Msuva, Deus Kaseke, John Bocco, Rashid Mandawa na Farid Musa na Ibrahim Hajibu. Kipa Aishi Manula hakusafiri na timu kutokana na kuwa majeruhi baada ya kuumia katika mchezo wa Ngao ya Jamii, Jumamosi kati ya timu yake Azam FC dhidi ya Yanga.  <topic>: michezo 